Ho hlokomelehile hore ho na le ho hloka tsebo ho hoholo naheng ena mabapi le seabo sa dipapadi le boikgathollo. Sehlopha sa tshebetso sa dihlooho tsa dinaha tsa Commonwealth sa Harare se buile tjena ka tshusumetso ya dipapadi setjhabeng: Ke nako jwale ya hore seabo seo dipapadi di nang le sona kahong ya setjhaba se ananelwe ka ho phethahala. Dipapadi ke boipolokelo. Taba ya pele, ke boipolokelo bophelong bo botle, mahlahahlaheng le ho boneng tswelopele ha setjhaba. Ya bobedi, ke boipolokelo bokamosong. Setjhaba se una molemo ka ntlafalo ya boleng ba bophelo ka kakaretso le ho phela ha monate mmeleng, kelellong le boitshwarong ba setjhaba sohle. Ho feta moo boradipapadi ba atlehileng ba hlahela e le batho bao batjha ba naha ena ba ka ratang ho tshwana le bona, e le bahlodi, e le baemedi bao e seng ba molao, ebile e le batho ba tsitlalletseng tekatekano le botshepehi tlhodisanong. Ka baka la bopepenene ba tsona dipapadi di ka ba le seabo se seholo ho lokiseng ho se lekane ha bong le kgethollo ya diqhwala le dihlotshwana tse nyenyane.?